Document ID: 32003D0812

32003D0812
L 305/17
JURNALUL OFÍCIAL AL UNIUNII EUROPENE
DECIZIA COMISIEI
din 17 noiembrie 2003
de stabilire a listelor țărilor terțe din care statele membre trebuie să autorizeze importul de anumite produse destinate consumului uman, prevăzute de Directiva 92/118/CEE a Consiliului
[notificată cu numărul C(2003) 4181]
(Text cu relevanță pentru SEE)
(2003/812/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite de reglementările comunitare speciale prevăzute de anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (1), astfel cum a fost modificată ultima dată prin Decizia 2003/721/CE a Comisiei (2), în special articolul 10 alineatul (2) litera (a),
întrucât:
(1)
Directiva 92/118/CEE definește normele comunitare privind condițiile de sănătate animală, precum și condițiile de sănătate publică care reglementează schimburile și importurile în Comunitate de produse de origine animală.
(2)
Decizia 94/278/CE a Comisiei din 18 martie 1994, de stabilire a listei țărilor terțe din care statele membre autorizează importul anumitor produse menționate în Directiva 92/118/CEE a Consiliului (3), astfel cum a fost modificată ultima dată prin Decizia 2003/235/CE (4) întocmește liste de țări terțe din care statele membre trebuie să autorizeze importul de anumite produse prevăzute de Directiva 92/118/CEE, inclusiv produsele care nu sunt destinate consumului uman.
(3)
Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (5), astfel cum a fost modificat ultima dată prin Regulamentul (CE) nr. 808/2003 al Comisiei (6) stabilește normele comunitare privind produsele de origine animală care nu sunt destinate consumului uman. Data de aplicare a modelului de certificat sanitar-veterinar prevăzut de Regulamentul (CE) nr. 1774/2002 este 1 ianuarie 2004.
(4)
Directiva 2002/33/CE a Parlamentului European și a Consiliului din 21 octombrie 2002, de modificare a Directivelor 90/425/CEE și 92/118/CEE ale Consiliului privind condițiile de sănătate care se aplică în cazul subproduselor de origine animală (7) a modificat considerabil Directiva 92/118/CEE pentru a limita sfera sa de aplicare la produsele destinate consumului uman.
(5)
Este necesar să se țină seama de faptul că statele în curs de aderare trebuie să devină membre ale Uniunii Europene la 1 mai 2004.
(6)
Din motive de claritate și de coerență a legislației comunitare, Decizia 94/278/CE trebuie abrogată și înlocuită cu dispozițiile din prezenta decizie.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre autorizează importul de anumite produse de origine animală destinate consumului uman, prevăzute de Directiva 92/118/CEE, provenite din țări terțe sau din părți de țări terțe sau teritorii incluse în listele prevăzute la anexa la prezenta decizie.
Articolul 2
Decizia 94/278/CE se abrogă.
Articolul 3
Prezenta decizie se aplică de la 1 ianuarie 2004.
Articolul 4
Prezenta decizie se adresează statelor membre.
Adoptată la Bruxelles, 17 noiembrie 2003.

Labels: 17
5
0
3
6